श्रीराम जी के राज्य में किसी की छोटी अवस्था में मृत्यु नहीं होती, न किसी को कोई पीड़ा होती है। न कोई दरिद्र है, न दुःखी है और न दीन ही है। ऐसे राज्य में सभी दम्भरहित हैं, धर्मपरायण हैं, पुण्यात्मा हैं और गुणवान हैं। समूची प्रजा दूसरों के गुणों का आदर करने वाली है तथा दूसरों के किए गए उपकारों को मानने वाली है। कपट-चतुराई किसी में भी नहीं है। राम राज्य में सभी नर-नारी उदार हैं, सभी परोपकारी हैं और सभी ब्राह्मणों के चरणों के सेवक हैं। सभी पुरुष एकपत्नी-व्रती हैं। इसी प्रकार स्त्रियाँ भी मन, वचन और कर्म से पति का हित करने वाली हैं। राम राज्य में कोई शत्रु है ही नहीं, इसलिए ‘जीतो’ शब्द केवल मन के जीतने के लिए ही कहा जाता है। इसी प्रकार, ‘दण्ड’ शब्द केवल संन्यासियों के हाथ में रहने वाले दण्ड के लिए ही रह गया है। वास्तव में, रामराज्य में सभी कुछ अनुकूल रहने के कारण भेदनीति की आवश्यकता ही नहीं रह गई। ‘भेद’ शब्द केवल सुर-ताल के भेद के लिए ही कार्यों में आता है।